
Mauki 


Ankalemera mapaundi 110 ndipo anali ndi tsitsi lalitali lo- 
oneka ngati chikolopa. Tikakamba za khungu lake ndiye 
linali lakuda bi-i. Sitikutanthauza kuda kwaulemu timaku- 
dziwaku, koma tikunena kuda kwenikweni, kuda ngati 
makala. Dzina la munthu ameneyu linali Mauki ndipo ana- 
li mwana wa amfumu. Pa moyo wake, Mauki ankayendera 
ma tambo atatu. Tambo ndi mawu a Chimelanesia ndipo 
amatanthauza zinthu zimene munthu sangayerekeze kuzi- 
chita chifukwa cha mfundo zimene amayendera pa moyo 
wake. Ma tambo atatu amenewa anali awa: Choyamba, sa- 
nkayerekeza ngakhale pang’ono kugwira dzanja la mkazi, 
kapena kulola kuti dzanja la mkazi lidutse mpweya wo- 
mwe wazungulira thupi lake n' kumukhudza, komanso sa- 
nkalola kukhudza chilichonse chimene chagwiridwa ndi 
mkazi. Chachiwiri, iye sankayerekeza kudya nkhono za- 
m’madzi kapena chakudya chilichonse chomwe chaphiki- 
dwa pamoto womwe paphikidwa nkhonozi. Chachitatu, 
Mauki sankayerekeza kugwira ng'ona, kapena kukwera 
ngalawa yomwe yanyamula chiwalo chilichonse cha ng'o- 
na, ngakhale chitakhala chaching'ono kwambiri ngati 
dzino. 

Nawonso mano ake anali akuda bi-i. Ali wamng'o- 
no, mayi ake anamuvumatitsa zinthu zinazake zomwe 
anazikumba ku Port Adams ndipo timadzi tochokera m’zi- 

nthuzo tinasinthiratu mtundu wa mano ake. Port Adams 
ndi mudzi womwe uli m”mbali mwa Nyanja yamchere ku 
Malaita, ndipo Malaita ndi chilumba chomwe chili ndi 
anthu omwe amachita zinthu mwausaveji kwambiri pazi- 
lumba zonse za Solomons. Zilumba zimenezi zimadziwi- 
ka ndi mbiri yakuti kuli masaveji a masaveji omwe moyo 
sauwerengera n'komwe moti amachita zinthu zoziziritsa 
thupi kwambiri. Chifukwa cha zimenezi, palibe wamalo- 
nda kapena mlimi aliyense wokonda moyo wake amene 
amayerekeza kuponda pazilumbazi. M’mbuyomo, panali 
akadziwotche ena omwe anafika pazilumbazi ali mapazi 
potopoto ngati akupita ku ukwati ndipo onse anathera ko- 
mweko. Anthu amenewa anachotsedwa mitu ndi zikwa- 
kwa zankhwinthi za masaveji ogangalama omwe anka- 
khala kumeneko. Chimenechi n'chifukwa chake mpaka 
pano chilumba cha Malaita ndi chimodzi mwa zilumba zo- 
mwe kumapezekabe anthu amene akhoza kulembedwa 
ntchito kuti azikatchukuma m'mafamu omwe anatseguli- 
dwa m’zilumba zimene zili ndi anthu ogwirizanika ko- 
manso amtendere. Izi zili choncho chifukwa anthu omwe 
amakhala m’zilumba zimenezi anatseguka m’maso moti 
safunanso kumagwira ntchito ya kalavulagaga m’mafamu. 

Makutu a Mauki anali oboola, osati malo amodzi, 
kapena awiri, koma malo ambirimbiri. Paboo lina anaso- 
mekapo kapaipi. M’maboo akuluakulu ankaikamo zinthu 
zinazake zozungulira zosemedwa kuchokera kumtengo. 
Zinthu zimenezi zinali zazikulu mwina ma inchesi 4 mu- 
mphipi mwake. Ena amati makondamakonda buluzi ana- 
konda khonde, koma zokonda za Mauki zinalinso nkhani 
zina. M’timaboo tina ting’onoting’ono anasomekamo tizi- 
tsulo ta zipolopolo, misomali, zingwe komanso luzi. Ku- 
nja kukacha bwino, ankakoleka m’maboo amenewa ma- 
luwa ofiira. Mwina zimenezi zakuthandizani kuona kuti 

kwa iye matumba a chovala anali opanda ntchito chifukwa 
anali ndi malo ambirimbiri omwe akanatha kukoleka zi- 
nthu zake ndipo kunena chilungamo, kwa iye matumba 
tikunenawa anali osatheka chifukwa ankavala thewera lo- 
mwe linapangidwa ndi kachidutswa ka nsalu yoterera ya 
Calico. Mpeni womwe ena amauika nthumbawu, iye 
ankaumangirira kutsitsi lake. Chinthu chamtengo wapatali 
kwambiri chomwe anali nacho chinali nkonjo wa kapu 
yatchaina, womwe anaulowetsa kuchikanamba cha kamba 
n'kuulowetsa pamphuno yake ngati ndolo. 

Ngakhale anadziboolaboola chonchi, Mauki anali 
ndi nkhope yokongola. Inali nkhope yokongola kwambiri, 
ngakhale zitakhala kuti tikuiweruza potengera kaonedwe 
ka anthu ochokera mbali zonse za dziko lapansi, ndipo ma- 
linga ndi kaonedwe ka anthu a ku Melanesia, anali ndi 
nkhope yokongola motukwanitsa. Vuto lokhalo limene 
nkhopeyi inali nalo linali lakuti inkaoneka ngati ya mu- 
nthu wamkazi. Ziwalo za nkhope yake zinali zazing’ono 
komanso zosalala monyanyira. Chibwano chake chinali 
chooneka mogwetsa ulesi, ndipo pakwamwa pake panali 
pooneka mofooka. Ngakhale nsagwada, chipumi komanso 
mphuno yake sizinali zotuluka mwamphulupulu ngati 
mmene zimakhalira ndi nkhope za amuna ambiri. Zonsezi 
zili apo, m’maso mwake ndi mmene munali nkhani. Maso- 
wa ankalengeza zomwe zinagona mumtima mwake zime- 
ne ambiri zinkawavuta kumvetsa. Masowa anali akuthwa, 
opanda mantha, autambwali komanso auduli ndipo ambiri 
akamuyang’ana m’maso ankachita kakasi ndi zimene ma- 
sowo ankawauza. 

Bambo a Mauki anali mfumu m'mbali mwa nyanja 
ku Port Adams. Chifukwa choti anakulira kunyanja, iye 
anali ngati ng'ona yokulira m’madzi amchere moti kusa- 
mbira sinali nkhani kwa iye. Ankadziwanso njira zosiya- 

nasiyana zogwirira nsomba komanso kupalasa ngalawa. 
Anaphunzira kusambira ali ndi chaka chimodzi moti pa- 
mene ankakwanitsa zaka 7 ankatha kulowa m’madzi n'ku- 
khalamo mphindi imodzi asanatuluketse mutu wake pa- 
mwamba pa madzi. Koma ali ndi zaka 7 zomwezo, Mauki 
anabedwa ndi munthu wina yemwe ankakhala kumtunda, 
m'tchire lomwe linali pachilumba cha Malaita. Kungo- 
chokera nthawi imeneyi, Mauki ankangolonera patali nya- 
nja akaponya maso ake kudutsa mapiri omwe ankaonekera 
patali kwambiri. Iye anakhala kapolo wa nkhalamba ina 
dzina lake Fanfoa. Fanfoa anali mfumu ya midzi ingapo 
yomwe inamwazikana m’tchire lapachilumba cha Malaita. 
Anthu oyenda panyanja ankadziwa kuti m’tchiremu mu- 
makhalidwa akaona utsi womwe unkafuka kumeneko 
n'kumakwera m’mwamba. Palibe mzungu yemwe anka- 
chita chibwana chopita kumeneku. M’mbuyomo, azungu 
ena anayesapo kuchita zimenezi pa nthawi imene anthu 
anagundika kusakasaka golide, koma mapeto ake anape- 
zeka kuti angosiyako zigaza zawo zikumwetulira munsa- 
namira zothimbirira ndi utsi za nyumba za masaveji okha- 
la m’tchirewa. 

Ndiyeno zinangochitika kuti pamene Mauki anka- 
kwanitsa zaka 17, fodya wa Fanfoa anatha. Fanfoa anka- 
konda kusuta fodya kwambiri moti chibaba chake china- 
fika mpakana pomuchimwitsa. Iye anasakasaka fodya 
paliponse pamene ankaganiza kuti angapezeke koma ana- 
zungulira m’midzi yonse osapeza ndudu ngakhale imodzi. 
Chinthu china chomwe chinkachititsa kuti fodya asowe 
chonchi n'chakuti doko la Suo lomwe linali pafupi ndi 
midziyi linali ndi ziyangoyango zambiri komanso linali 
laling’ono moti zombo za amalonda sizinkafikako. Koma 
tsiku lina, azungu awiri olimba mtima anatulukira atakwe- 
ra boti laling'ono. Iwo ankafufuza antchito, ndipo ana- 

bwera ndi fodya wambirimbiri komanso zinthu zina zogu- 
litsa. Pozindikira kuopsa kwa derali, azunguwo anabwera 
atakolekera zida ndi m’mano momwe. Pa nthawiyi, pana- 
libe anthu odziwa nyanja omwe ankakhala ku Suo, ndipo 
anthu omwe ankakhala m’midzi yolamulidwa ndi Fanfoa 
akati aona madzi ankapita kudokoli. Pa tsikuli, azunguwo 
anakwanitsa kulemba ntchito anthu okwana 20. Ngakha- 
lenso Fanfoa analembetsa nawo. Koma tsiku lomwelo, 
anthu omwe analembedwa ntchitowa anasintha poyeraye- 
ra n'kuchotsa mitu ya azungu awiriwo. Anaphanso anthu 
omwe anabwera limodzi ndi azunguwo, kenako n'kute- 
ntha boti lawo ndi moto. 

Chiwembu anachitachi chinachititsa kuti miyezi ita- 
tu ikhale ya mwanaalirenji moti midzi yam 'tchireyi mali 
ndi fodya wokwanira kutonthoza chibaba cha munthu ali- 
yense. Inalinso ndi zinthu zamalonda zomwe zinali m'ma- 
komo onse. Koma mtendere umenewu sunakhalitse chifu- 
kwa anzawo a azungu anaphedwa aja, anabwera kudza- 
bwezera mwamkokomo woopsa. Azungu amenewa ana- 
menya nkhondo yoopsa kwambiri moti anthu am”midzi ija 
ataona kuti madzi achita katondo, anathawa m’nyumba 
zawo. Azunguwo anayatsa nyumba zonse, limodzi ndi fo- 
dya komanso katundu analandidwa uja. Anadula mitengo 
ya kokonati komanso nthochi, anazula mbewu komanso 
anapha ziweto zonse. 

Kuyatsidwa kwa nyumba kuja kunachitsa kuti fo- 
dya ayambenso kusowa kwambiri moti posakhalitsa fodya 
anamutheranso Fanfoa. Zimenezi zinachititsa kuti ape- 
mphe anyamata ake kuti akalembetse kwa azungu omwe 
ankayendayenda panyanja pofufuza antchito oti azika- 
tchukuma m’mafamu n'cholinga choti amupatse fodya. 
Koma chifukwa cha malodza anachitika m’mudzi mwawo 
aja, anyamatawo anakana chifukwa cha mantha. Chibaba 

chinapitirizabe kumulamulira Fanfoa moti kenako anale- 
phera kupirira mpaka analamula kuti kapolo wake, Mauki, 
atengedwe n’kukasinthanitsidwa ndi theka la kesi yafo- 
dya, mipeni, nkhwangwa, nsalu komanso ndolo. Mauki 
ankafunika kulipira zinthu zimenezi pogwira ntchito ngati 
kapolo kufamu ya azunguwo mpaka ndalama zonse za 
katunduyo zitabwerera. 

Mauki anatengedwa n'kukalowetsedwa mucho- 
mbo. Iye anali ndi mantha aakulu moti ankangokhala ngati 
nkhosa yomwe ikupita kukaphedwa. Mantha amenewa 
anabwera chifukwa anali atamvapo zoti azungu ndi anthu 
ankhanza komanso ovuta kambiri. Ndipo anthu amenewa 
ankafunikadi kukhala otero, chifakwa akanakhala ofewa 
mitima sakanakwanitsa kumayenda m’malo oopsa kwa- 
mbiri ngati ku Malaita, ali awiriwiri m’chombo limodzi 
ndi amalinyero okwana 15 kapena 20 komanso anthu ole- 
mbedwa ntchito—omwenso anali akuda—mwina okwana 
60 kapena 70. Kuwonjezera pamenepo, miyoyo yawo 
inkakhala pangozi nthawi zonse chifukwa cha masaveji 
omwe ankakhala m’mbali mwa nyanja. Masaveji amene- 
wa ankatha kuwaukira modzidzimutsa kwambiri. Cho- 
ncho n'zomveka kunena kuti ankafunika kukhala ouma 
mitima. 

Aliyense pazilumba zomwe zinali panyanja yomwe 
ankayendayi ankadziwa kuti azungu ali ndi satana wa asa- 
tana—mifuti yomwe inkawombera mosalekeza n’kuma- 
mwaza zitsulo zoboola minofu. Analinso ndi zombo zo- 
khala ndi mapiko achitsulo zomwe zinkapalasa n'kuma- 
yenda ngakhale panyanja patakhala popanda mphepo yoti 
izizikankha. Mbiri inkamvekanso kuti azungu ali ndi ma- 
bokosi omwe amayankhula komanso kuseka ngati mmene 
anthu amachitira. Panalinso mphekesera ina yonena za 
mzungu wina yemwe anali ndi manthu wa satana wa asa- 

tana. Anthu anamuonapo mzungu ameneyu akuchotsa ma- 
no ake onse, kenako n’kuwabwezeretsanso. 

Anthu oopsa ngati amenewa ndi omwe anatenga 
Mauki kuti azikawagwirira ntchito kumafamu. Monga ta- 
nenera, m’chombochi munali azungu awiri okha. M’mo- 
dzi ankayang’anira zochitika zam’chombochi atanyamuka 
mifuti iwiri. Mkati mwa chombochi munalinso mzungu 
wina yemwe anakhala pampando, buku lotsegula lili pate- 
bulo patsogolo pake. Mauki anaona kuti m'bukulo munali 
mizera komanso zizindikiro zinazake zosadziwika bwino. 
Mauki atangolowa m'chipindacho, mzungu anakhala pa- 
mpandoyo anayamba kumuyang’ana mokhala ngati akuo- 
na nkhumba. Atakhutira kuti wamuyang’ana mokwanira, 
anatola cholembera n'kumalemba zibolobosha m’buku li- 
mene linali patsogolo pake lija. Kenako ananyamula dza- 
nja lomwe linagwira cholembera chija ndipo Mauki ana- 
khala ngati akufuna kuchigwira monga chizindikiro choti 
akulumbira kuti akagwira ntchito mokhulupirika kwa zaka 
zitatu kufamu ya Moongleam Soap Company. Iye sanau- 
zidwe kuti azungu oopsawa adzaonetsetsa kuti watsatiradi 
lumbiro limenelo mpaka pamapeto. Sankadziwanso kuti 
pali antchito komanso zombo zambirimbiri za dziko la 
Britain zomwe zinali zokonzeka kuchitapo kanthu ngati 
akanalephera kusunga pangano limeneli n'kuthawa. 

M'chombocho munalinso anthu ena akuda omwe 
ankachokera kutali kwambiri—m’mayiko omwe Mauki 
anali asanawamvepo—ndipo mzungu uja atangoyankhula 
mawu angapo, anthuwo anayamba kusosola nthenga zo- 
mwe zinali m’mutu mwa Mauki komanso kudula tsitsi la- 
ke ndipo kenako anamuveka buluku la lava-lava lopangi- 
dwa ndi nsalu yachikasu ya Calico. Kenako ulendo una- 
yambika. Atayenda kwa masiku ambiri, komanso atadutsa 
zilumba zosawerengeka zomwe anali asanazionepo 

m’moyo mwake, anakocheza padoko la New Georgia. 
Kenako anapatsidwa ntchito yoti azipalira m"munda ko- 
manso kudula udzu. Pa nthawi imeneyi m'pamene ana- 
mvetsa kuti akamati kunja kuno kuli ntchito amakhala 
akutanthauza chiyani. Ngakhale pamene anali kapolo wa 
Fanfoa, Mauki anali asanagwirepo ntchito modzipha ngati 
mmene anachitira kumeneku. Mwana wa amfumuyu, ye- 
mwe sankakonda kugwira ntchito, ankayenera kuswera 
padzuwa kuyambira m’mawa mpaka madzulo ndipo anka- 
ngopatsidwa chakudya maulendo awiri okha basi patsiku. 
Chakudya chakenso chinali chotopetsa kwambiri. 
Kwa milungu ingapo ankangokhalira kuwapatsa mbatata 
zosawa ndipo akati awasinthirako ankayamba kuwapatsa 
mpunga mpaka uwanyanse. Pa nkhani ya ntchito, ankati 
akagwira ntchito inayake kwa kanthawi, ankamusintha. 
Ankati akagwira ntchito yakumunda kwa masabata anga- 
po, ankamusintha kuti aziphwanya makokonati. Kenako 
ankamuuza kuti azikagwira ntchito yosonkhezera moto 
wophikira copra ndipo ankagwira ntchito imeneyi mpaka 
maso ake achite matuza chifukwa cha utsi ndipo akatero 
ankamusinthanso n'kumutumiza kogwetsa mitengo. 
Mauki anaphunzira kuyankhula Chingelezi choso- 
kererasokerera ndi mawu osadziwika bwino, ndipo po- 
gwiritsa ntchito chinenerochi ankatha kuyankhulana ndi 
azungu komanso anthu amene ankagwira nawo ntchito. 
Zikanakhala kuti palibe chinenerochi, bwenzi akuvutika 
kwambiri kumvana ndi anthu chifukwa pafamuyi anthu 
anali ochokera kosiyanasiyana moti ankayankhula zine- 
nero zosawerengeka. Pamene ankagwira ntchito pafamu- 
yi, Mauki anaphunzira zinthu zambiri zokhudza azungu, 
mwachitsanzo anazindikira kuti azungu amasunga mawu 
awo. Akauza munthu kuti apatsidwa ndudu ya fodya, 
ankamupatsadi. Akauza munthu kuti mutu wake uimbi- 

dwa belu maulendo 7 ngati atachita zosalongosoka, mutu 
wake unkaimbidwadi belu maulendo 7 akachita zimenezo. 
Mauki sankadziwa kuti mabelu 7 akutanthauza chiyani, 
koma mawu amenewa ankapezeka m’chinenero chija ndi- 
po akawamva ankaganiza kuti amatanthauza magazi ko- 
manso mano omwe amatuluka mkamwa mwa munthu mu- 
tu wake ukamagogodedwa. Chinthu chinanso chomwe 
anaphunzira n’choti, azungu samenya kapena kupereka 
chilango kwa munthu amene sanalakwe. Ngakhale ale- 
dzere, monga mmene zinkakhalira nthawi zambiri, sanka- 
menya munthu pokhapokha aphwanye lamulo. 

Mauki ankadana ndi zogwira ntchito kufamuku. 
Mwina mwachidule tingonena kuti sankafuna kugwira 
ntchito chifukwa anali mwana wa amfumu. Komanso, pa- 
nali patadutsa zaka 10 kuchokera pamene anabedwa ndi 
Fanfoa ku Port Adams, moti ankafunitsitsa atabwerera 
kwawo. Moyo wakufamuku unkamunyansa kwambiri mo- 
ti nthawi zinanso kusungulumwa kukafikapo ankalakalaka 
atabwerera kwa Fanfoa n’kukapitiriza moyo wa ukapolo. 
Choncho tsiku lina atapeza mpata, anathawa. Iye analowa 
m'tchire akuganiza kuti akakangotulukira kudoko akabe 
ngalawa n'kuikwera mpaka kwawo ku Port Adams. Koma 
ulendo umenewu malungo ndi amene anamugwira moti 
anthu anamupeza n'kumutola diso lili pamtunda ndipo 
anatutidwa n'kukaperekedwa kufamu kuja atatsala pa- 
ng'ono kumwalira. 

Ulendo wachiwiri anathawa limodzi ndi anyamata 
awiri a ku Malaita. Iwo anatsetsereka molowera kunyanja 
mtunda wa mamailosi 20, ndipo kenako anabisala kwa 
munthu wina wochokera ku Malaita yemwe ankakhala 
m’mudzi umenewo. Koma pakati pa usiku, azungu awiri 
anatulukira. Azunguwa sankaopa anthu am’mudzi moti 
anaimba belu mitu ya anyamata atatuwo n'kuwamanga 

ngati nkhumba ndipo anawatuta n kumabwerera nawo ku- 
famu. Munthu amene anawabisa uja, mutu wake unai- 
mbidwa belu maulendo 7 moti pamene zimenezi zinka- 
chitika, tsitsi, khungu komanso mano ake zinkangososoka. 
Azunguwo anamuchita zimenezo pofuna kumufooketsa 
kuti kwa moyo wake wonse asadzayerekezenso kusunga 
anthu omwe athawa ntchito kufamu. 

Kwa chaka chathunthu, Mauki anagwira ntchito 
ngati kapolo kufikira pamene anauzidwa kuti azikagwira 
ntchito yam'nyumba mwa mzungu wina wapafamupo. 
Kumeneku n'kumene analawako kamoyo kofewa chifu- 
kwa ankadya zakudya zabwinozabwino komanso anka- 
gwira ntchito mongosisita. Ntchito yake inali yoonetsetsa 
kuti m'nyumba ya mzunguyo ndi moyera komanso ku- 
perekera mowa. Ntchito yoperekera mowayi ndiye ankai- 
gwira dzuwa lonse, nthawi zinanso mpaka pakati pa usiku. 
N’zoona kuti ankaikonda ntchitoyi, komabe kwawo ana- 
kukondetsetsa moti maganizo othawa aja anamubwere- 
ranso. Akaganizira kuti akufunika kugwira ntchito kwa 
zaka ziwiri, ankaona kuti imeneyo ndi nthawi yaitali udyo 
yoti sangakwanitse kudikira. Ndiye popeza tsopano anka- 
gwira ntchito yam’nyumba, anaona kuti akhoza kuthawa 
mosavuta chifukwa nthawi zina abwana ake ankamuuza 
kuti akapukute mifuti komanso ankadziwa kumene makiyi 
a makomo onse ankakhala. Choncho anapanga mapulani 
oti athawe usiku wina limodzi ndi anyamata 10 a ku Ma- 
laita komanso mnyamata wina m'modzi wochokera ku 
San Cristoval. Anyamatawa anaba boti ndipo Mauki ndi 
amene anapereka makiyi omwe anatsegulira loko yemwe 
ankakhomera botilo. Mauki anabanso mifuti 12 ndi zipo- 
lopolo zambirimbiri ndipo monga banyira, anatenganso 
makesi 10 a fodya. 

Mphepo yochokera kumpoto chakumadzulo inka- 

womba panyanja, ndipo iwo analowa m'nyanja ndi usiku 
n'kumalowera kum mwera. Kunja kukamacha, ankabisala 
m’zilumba zing'onozing'ono ndipo akafika pachilumba 
chachikulu ankakoka boti lawo n'kulilowetsa m'tchire 
kuti anthu owafunafuna asawapeze. Anachita zimenezi 
mpaka anafika ku Guadalcanar ndipo anayendabe n’kuka- 
tulukira pachilumba cha Florida. Ndi kumeneku komwe 
anapha mnyamata wochokera ku San Cristoval uja. Ana- 
dula mutu wake n’kuusunga, kenako anakonza mbali yo- 
tsalayo n'kuiphika. Atatero anakhwasula thupi la mnza- 
woyo n'kumwera madzi. Pa nthawiyi, anali atayandikira 
ku Malaita chifukwa anangotsala ndi mtunda wa mama- 
ilosi 20 okha basi. Koma mwatsoka, usiku wa tsiku lime- 
nelo nyanja inapenga moti mafunde anawakhaulitsa kwa- 
mbiri. Pamene kunja kunkacha, tsoka linawabweretsera 
azungu awiri, omwe sankaopa anyamata 11 a ku Malaita 
omwe anali ndi mifuti 12. Mauki ndi anzakewo ana- 
mbwandiridwa n’kupititsidwa ku Tulagi, komwe kunali 
mzungu wotchuka kwambiri pakati pa azungu onse. Mzu- 
ngu ameneyu anawaimba mlandu wothawa ntchito ndipo 
m’modzi ndi m’°modzi anaweruzidwa kuti akwapulidwe 
zikoti 20 atamangidwa nyakula. Anauzidwanso kuti ape- 
reke chindapusa cha madola 15. Kenako anatumizidwanso 
ku New Georgia m’thupi mwawo muli tso-o ndipo kume- 
neko mitu yawo inangofikiranso kuimbidwa mabelu 7. 
Pofuna kuwapatsa mpata wokwanira woti asinkhesinkhe 
za ululu womwe anadzibweretserawu, azunguwo anawa- 
tumiza pandime kuti akapitirize kugwira ntchito. Koma 
ulendo uno, Mauki sanapatsidwenso ntchito yam’nyumba. 
Iye anaikidwa m’gulu la anthu otsegula misewu yatso- 
pano. Chindapusa anauzidwa kuti apereke chija chinape- 
rekedwa ndi azungu anawathawawa ndipo anauzidwa kuti 
abweza ndalamayo mwa kugwira ntchito nthawi inanso 

yowonjezera. Zimenezi zikutanthauza kuti ankafunika ku- 
gwira ntchito zaka zomwe ankazithawa zija n'kuwonjeze- 
raponso miyezi ina 6. Komanso, popeza anaba nawo fodya 
pothawa pafamuyo, anauzidwanso kuti agwira ntchito 
kwa chaka chathunthu pamwamba pa zaka ziwiri komanso 
miyezi 6 ija. 

Apa ndiye kuti ankafunika kugwira ntchito zaka zi- 
tatu ndi hafu asanabwererenso ku Port Adams moti chi- 
fukwa cholephera kupirira, usiku wina Mauki anabandu- 
kanso ataba ngalawa ndipo anayenda n’kukabisala ku 
Manning Straits. Kenako anayamba kulowera kum’mawa 
kwa chilumba cha Ysabel, koma mwatsoka azungu a ku 
Meringe Lagoon anamumbwandiranso. Patatha sabata 
imodzi ali kumeneko, Mauki anathawanso, koma ulendo 
uno anathawa wamapazi polowa m’tchire. Ku Ysabel ku- 
nalibe anthu okhala m’tchire chifukwa anthu ake ama- 
khala m'mbali mwa nyanja basi, komanso onse anali 
Akhristu. Choncho azungu aja analonjeza kuti amene 
angagwire Mauki n'kumubweretsa kwa iwo amupatsa 
ndudu zafodya zokwana 500. Chifukwa cha zimenezi, 
nthawi iliyonse imene Mauki ankapita kudoko kuti akabe 
ngalawa yoti akwere pothawa, anthu miyandamiyanda 
ankamuthamangitsa kuti amugwire. Iye anakwanitsa ku- 
zemba anthuwa kwa miyezi 4 kufikira pamene chiwo- 
ngoladzanja chomwe azungu aja analonjeza chinakwera 
n'kufika pa ndudu 1000. Pamenepo anthuwo anayamba 
kumusakasaka ngati nyama moti posakhalitsa anambwa- 
ndiridwa n'kukamupereka kwa azunguwo. Azunguwo 
anamutumizanso ku New Georgia komwe anakaikidwa- 
nso m’gulu la anthu okonza misewu aja. Kuthawa ana- 
chitaku kunangomuwonjezera mavuto ake chifukwa pa 
nthawiyo ndudu zokwana 1000 zomwe anthu anamugwira 
aja analandira ngati chiwongoladzanja zinkagulidwa pa- 

mtengo wa madola 50, ndipo Mauki ankafunika kupereka 
chiwongoladzanjacho yekha ndi thupi lake pogwira ntchi- 
to mwakhama kufamu ya kampani ija, zomwe zikuta- 
nthauza kuti nthawi yake yogwira ntchito inawonjezereka 
ndi chaka komanso miyezi 8. Choncho pofika pano anka- 
funika kukhala pachilumbachi kwa zaka 5 asanabwerere 
kwawo. 

Kuganizira zimenezi kunkamudwalitsa kwambiri 
Mauki moti kunkangokhala ngati kukuwonjezera vuto lo- 
kusowa kwawo. Mauki sankaona kuti ndi nzeru kukhala 
munthu wokhulupirika n'kumagwira ntchito tsiku ndi tsi- 
ku kwa zaka zonsezo. Choncho ulendo wina anathawanso 
ndipo ngati minyama, azungu aja anamugwiranso. Zitate- 
ro azunguwo anaona kuti Mauki ndi munthu wokanika 
moti mlandu wake unakafika kwa Bwana Haveby, yemwe 
ankayang'anira kampani yonse ya Moongleam Soap. 
Bwana Haveby atamva zimene Mauki ankachita, anaona 
kuti mnyamatayu ndi munthu wosamva komanso wovu- 
titsa kwambiri. Choncho anaganiza zomukhaulitsa moti 
anamutumiza ku Solomon Islands komwe kunkatumizi- 
dwa anthu ovutitsa. Mauki ananyamukadi ulendowu, ko- 
ma sanakafike. Chombo chomwe anakwera chitaima ku 
Santa Anna, Mauki analumpha m'chombocho ndi usiku 
ndipo anasambira mpaka kumtunda. Kumeneko anaba mi- 
futi iwiri komanso kesi yafodya kwa wamalonda woimira 
kampani ija ndipo anatola ngalawa yomwe munthu wina 
ankasunga padoko lakumeneko n'kuthawira ku Cristoval. 
Chilumba chimenechi chili kum mwera kwa chilumba cha 
Malaita, mwina pamtunda wa mamailosi 50 kapena 60. 
Koma pamene ankanyamuka n'kumalowera ku Malaita, 
Mauki anambwandiridwanso n'kutengedwa kupita ku 
Santa Anna, komwe wamalonda amene anamubera zinthu 
uja anamuika m’matangadza achitsulo n'kumadikirira kuti 

chombo chochokera ku Santa Cruz chidzamunyamule. 
Mifuti iwiri anaba ija inabwezedwa kwa mwini wake, ko- 
ma kesi yafodya ija inatchajidwa kwa Mauki kuti agwire 
ntchito kwa chaka chathuthu pobweza ngongoleyo. Cho- 
ncho pofika tsopano, Mauki ankayenera kugwira ntchito 
zaka 6 kukampani ija. 

Kenako chombo chinatulukira ndipo chinatenga 
Mauki n'kukaima ku Marau Sound, chomwe ndi chilumba 
chimene chili kum’mwera chakummawa kwa chilumba 
cha Guadalcanar. Kumeneko Mauki anathawanso polu- 
mphira m’madzi n’kusambira mpaka kumtunda maunyolo 
ali kumanja ndipo kenako analowa m'tchire n’kukabisala. 
Chombo chija chinapitirizabe ulendo wake wopita ku New 
Georgia. Koma kumene anathawirako, mzungu wina ye- 
mwe ankaimira kampani ija anauza anthu kuti apatsidwa 
chiwongoladzanja cha ndudu 1000 ngati atagwira Mauki. 
Posakhalitsa anthuwo anamugwiradi ndipo chaka ndi mi- 
yezi 8 zinawonjezeredwanso kwa iye monga chindapusa 
cha fodya yemwe anaperekedwa ngati chiwongoladzanja 
kwa anthu omwe anamugwira aja. Koma zimenezi sizi- 
namufooketse Mauki moti anathawanso chombo chisana- 
bwere kudzamutenga. Ulendo uno anathawa kudzera pa- 
boti ndipo anamuyeretsanso m”maso wamalonda anamu- 
gwira uja pomubera kesi ya fodya. Koma mwatsoka, ana- 
kumana ndi mphepo yoopsa yochokera kumpoto chaku- 
madzulo ndipo boti lija linamuswekera ku Ugi komwe 
Akhristu okhala kumeneko anamubera fodya anabayo 
n'kumugwira kukamupereka kwa mzungu woimira ka- 
mpani ija, yemwe ankakhala pachilumbacho. Fodya 
yemwe Akhristuwo anamubera anachititsa kuti chaka chi- 
nanso chiwonjezeredwe kwa Mauki moti tsopano anka- 
yenera kugwirira ntchito zaka 8 ndi hafu. 

“Bwanji timutumize ku Lord Howe kuti akakha- 

ule?” anatero Bwana Haveby ataona kuvuta kwa mnyama- 
tayu. “Ndikufuna akakumane ndi kathyali mnzake kume- 
neko kuti azikachezetsana naye. Nanga tangoganizani 
Mauki kumakhala limodzi ndi Bunster? Kungakakhale 
ntchitotu!” 

Munthu akachoka pa Meringe Lagoon ku Ysabel 
n'kumalowera kumpoto, amayenda mamailosi 150 kuti 
akafike pagombe la ku Lord Howe. Lord Howe ndi chi- 
lumba chomwe chili pamalo achabe kwambiri moti maboti 
a anthu amakakocheza kumeneko ali opanda kanthu. 
Chifukwa cha zimenezi ambiri sayerekeza kuyendetsa zo- 
mbo zawo molowera ku Lord Howe, kapena kuti Ontong- 
Java monga ena amachitchulira chilumbachi. Ngakhale 
kampani ya zombo zonyamula alendo okaona malo ya 
Thomas Cook & Son silola kuti sitima zake ziziyandikira 
chilumba choipachi moti ndi ochepa kwambiri omwe ama- 
fikako. Ngakhalenso amishonale achizungu omwe ama- 
dziwika ndi mbiri yokhala ndi lizita lofika malo osafikika, 
sanapondepo pachilumbachi. 

Ena amanena kuti anthu apachilumbachi sachita za- 
mtopola komanso amachita zinthu mwachimidzimidzi 
kwambiri. Koma m’mbuyomo anthu amenewa anali mavu 
nkhomola. Buku lina losonyeza malo limanena kuti anthu 
apachilumbachi ndi ovuta komanso achinyengo kwambiri. 
Koma n’kutheka kuti anthu omwe analemba bukuli sa- 
nkadziwa kuti anthuwa anasintha. Mwina ananena zime- 
nezi chifukwa m’mbuyomo anthuwa anagwira chombo 
cha mzungu wina n’kupha anthu onse kupatulapo m’mo- 
dzi. Munthu ameneyu ndi amene anatenga uthenga wa 
zokhoma zomwe anakumana nazo n'kukazitula kwa abale 
ake. Pofuna kubwezera chipongwe chimenechi, azunguwo 
anatumiza zombo zitatu zomwe zinatsogoleredwa ndi mu- 
nthu anapulumukayo. Zombozi zitangofika pachilumba- 

chi zinayamba kufalitsa uthenga wakuti azungu okha ndi 
amene ayenera kupha azungu anzawo. Uthenga umenewu 
unalengezedwa m'njira yovutirapo chifukwa zombo zita- 
tuzo zinazungulira chilumbachi zikuphulitsa mabomba. 
Anthu apachilumbachi analibe kothawira chifukwa pachi- 
lumbachi panalibe tchire loti akanabisalapo ndipo asilikali 
ankawombera munthu aliyense amene amuona. Nyumba 
zinawotchedwa, ngalawa zinaphwanyidwa, ziweto zina- 
phedwa, ndipo mitengo yamtengo wapatali ya kokonati 
inalikhidwa. Chiwonongeko chimenechi chinatenga mwe- 
zi wathuthu chikuchitika. Kenako zombozo zinabwerera 
kwawo. Kungochokera pa nthawi imeneyo, anthu apachi- 
lumbachi anasiya chibwana chopupuluma kupha mzungu 
aliyense amene amuona. 

Kenako ku Lord Howe kunabwera mzungu wina 
dzina lake Max Bunster. Mzungu ameneyu ankachitanso 
malonda moimira Moongleam Soap Company. Kampa- 
niyi inamutaya kumeneku chifukwa nayenso anali saveji 
weniweni moti anzake anali atafika potopa naye. Akulu- 
akulu a kampaniyi ankalephera kumuchotsa ntchito chifu- 
kwa panalibenso munthu wina yemwe akanalowa m’malo 
mwake, choncho inangomutumiza kuti azikasangalala ku- 
meneku. Bunster anali wochokera ku Germany ndipo anali 
munthu wojitcha kwambiri. Vuto lalikulu limene anali 
nalo linali loti mawaya ena m'mutu mwake anali oduka. 
Mwina pochitira ulemu, malinga ndi malamulo azachipa- 
tala, tinene kuti nthawi zina mutu wake unkathawathawa. 
Iye anali wankhaza kwambiri ndipo anali saveji wa masa- 
veji pachilumba chonsecho. Nkhanza zomwe ankachitira 
anthu zinali zosaneneka. Zimamveka kuti pamene ankaya- 
mba kugwira ntchito kukampaniyi, anatumizidwa ku Sa- 
vo. Mabwana ataona kuti bizinezi sikuyenda kumeneko, 
anaganiza zotumizako munthu wina kuti akamulowe 

m’malo. Koma munthu ameneyo analandiridwako ndi 
zibakera zoonetsa nyenyezi moti anathamangitsidwako 
kudzera pachombo chomwe anabwerera ziwalo zake zina 
zitapindikapindika. 

Kenako Bwana Haveby anasankha munthu wina 
wadzitho wochokera ku Yorkshire kuti akasumungunule 
Bunster. Anthu ankatchula munthu ameneyu kuti chiga- 
wenga chifukwa anali wankhanza komanso wokonda nde- 
wu kuposa kudya moti Bunster sanali munthu woti anga- 
limbane naye. Mwamwayi chigawengacho chitangofika 
pachilumbacho chinalandiridwa komanso kusamaliridwa 
mokwanira ndi matenda otsegula m’mimba komanso ma- 
lungo. Bunster ataona kuti chigawengacho chafooka kwa- 
mbiri anangoti laponda lamphawi moti anapita kwa mnya- 
mata wofewayo n'kukamujakanuza mokwanira. Poopa 
kuti chigawengacho chikayamba kuwongokera chimuthu- 
dzula, Bunster anathawa pachilumbacho n'kupita ku Gu- 
vutu, komwenso anangofikira kutidzimula Mngerezi wina 
wolumala yemwe analipundulidwa ndi chipolopolo cho- 
mwe chinamuboola m' matako. 

Pamenepo m'pamene Bwana Haveby anaganiza zo- 
tumiza Bunster ku Lord Howe kuti akakhaule. Koma siku- 
ti Bunster anadandaula ndi zimenezi. Pofuna kusonyeza 
chisangalalo chake, Bunster anafika pachilumbachi ndi 
nkokomo woopsa. Iye anangofikira kupapira mowa wa- 
mbirimbiri ndipo ataledzera anayamba kutibula mmodzi 
mwa oyang'anira chombo chinabwera kudzamutulacho. 
Chombocho chitapita, anaitana Akanaka omwe ankakhala 
pachilumbacho kuti abwere kugombe ndipo anayamba ku- 
walimbikitsa kuti achite masewera okolana komanso 
kulikhana ndipo analonjeza kuti apereka kesi yafodya kwa 
aliyense amene angamugonjetse. Bunster anakwanitsa ku- 
gwetsera pansi Akanaka atatu, koma wanambala 4 ana- 

mutembenuzira pansi mochititsa manyazi kwambiri. 
M’malo momupatsa kesi yafodya anamulonjeza ija, Mka- 
nakayo analandira chipolopolo chomwe chinaboola mapa- 
po ake. 

Mmenemu ndi mmene Bunster anayambira kula- 
mulira ku Lord Howe. Akanaka okwanira 3 sausande 
omwe ankakhala m’mudzi waukulu womwe unali pachilu- 
mbachi, ankachita naye mantha kwambiri. Zinkachitika 
kuti akamadutsa m’mudziwu, aliyense ankathawa n'kuka- 
bisala. Ngakhalenso agalu komanso nkhumba zinkachita 
chimodzimodzi. Nayonso mfumu yapachilumbachi inka- 
bisala kuseri kwa mphasa ikangomva zoti Bunster walowa 
m’mudzi. Nazonso nduna ziwiri za mfumuyi zinkachita 
nayenso mantha. Nthawi zonse Bunster ankakambirana 
ndi anthu pogwiritsa ntchito zibakera. 

Mauki anatumizidwa kwa chilombo chimene tiku- 
nenachi kuti azikachigwirire ntchito kwa zaka 8 ndi hafu. 
Palibe chomwe Mauki akanachita kuti athawe ku Lord 
Howe moti pamavuto, kaya pamtendere, ankafunika ku- 
makhala khethekhethe ndi mbuye wakeyo. Bunster anali 
chimunthu chomwe chinkalemera mapaundi 200, pomwe 
Mauki ankalemera mapaundi 110. Bunster anali saveji wa 
masaveji, ndipo nayenso Mauki anali saveji wotheratu. 
Nzeru za wina zinkalowera kum” mwera, za wina kumpoto 
moti ankangokhala ngati mphaka ndi khoswe. 

Pamene ankafika pachilumbachi, Mauki sankadzi- 
wa kuti bwana wakeyu ndi wotani chifukwa palibe amene 
anamutsina khutu. Iye ankaganiza kuti Bunster si wosi- 
yana ndi azungu ena, omwe amakonda kumwa mowa 
kwambiri, amakonda kulamulira, kupereka malamulo, ku- 
chita zinthu mogwirizana ndi zimene alonjeza komanso 
kupewa kumenya munthu amene sanalakwe chilichonse. 
Mosiyana ndi Mauki yemwe ankangoyenda mwachimbu- 

limbuli, Bunster anali ndi mwayi wodziwa kuti wantchito 
wakeyu ndi wotani. Iye ankadziwa chilichonse chokhudza 
Mauki, ndipo anasangalala kwambiri atamva zoti kuku- 
bwera mnyamata wovutitsa ngati ameneyu. Pa nthawiyi 
khukhi wa Bunster anali akudwala chifukwa chomenye- 
dwa kwambiri ndi bwana wakeyu moti anali atathyoka 
nkono komanso phewa, choncho Bunster anaganiza zoti 
Mauki akhale khukhi wake komanso azimugwirira ntchito 
zina zapakhomo. 

Sipanatenge nthawi kufikira pamene Mauki ana- 
Phunzira mfundo yakuti azungu onse si ofanana. Mwachi- 
tsanzo, tsiku limene chombo chomwe chinamubweretsa 
chija chinanyamuka, Mauki anatumidwa kuti akagule 
nkhuku kwa Samisee, mmishonale wina yemwe anka- 
khala pachilumbacho. Koma pa tsikuli Samisee anali ata- 
chokapo ndipo anali woti akakhala komweko masiku ata- 
tu. Popeza palibe chimene akanachita kuti akafike kwa 
bwana wake ali ndi nkhuku, Mauki anapita ndi uthenga 
wosalimbikitsawu. Iye anakwera phiri lamchenga mpaka 
pamwamba penipeni pomwe panali nyumba ya bwana 
wakeyo ndipo analowa m’nyumbamo modzichepetsa kuti 
akafotokoze mmene wayendera. Atangolowa, Bunster 
anamulandira ndi funso. Anamufunsa kuti nkhuku anamu- 
tuma ija ili kuti ndipo Mauki anatsegula pakamwa pake 
n’kuyamba kufotokoza kuti wogulitsa nkhukuyo wacho- 
kapo. Atangomva zimenezi, Bunster anayaka ndi mkwiyo 
moti anamutereka Mauki ndi chibakera chankhanza cho- 
mwe chinauluka mwamphamvu n’kukatera pakamwa pa- 
ke. Chibakeracho chinamududuluza chobwerera m’mbu- 
yo moti anaboola chitseko n'kudutsa pakhonde ndi nko- 
komo woopsa mpaka kukayalula tchinga lomwe linali 
pamenepo asanagwere pabwalo. Pamene ankadzitolera 
kuti adzuke, milomo yake inali itasosokeratu, magazi 

akutuluka mkamwa ndi m’mphuno ndipo mano ake anga- 
po anali atagumuka. 

“Chibakera chimenecho chikuphunzitse kuti sindi- 
funa anthu olongolola,” anatero Bunster nkhope yake ita- 
furiratu ndi nkwiyo akusuzumira kuchokera pachitseko 
chobooka chija. 

Aka kanali koyamba kuti Mauki akumane ndi mzu- 
ngu wogangalama chonchi, ndipo anamanga mfundo ya- 
kuti azichita zinthu modzichepetsa kuti asadzutse mbozi 
ya bwana wakeyo. Ulendo wina anaona bwanayu akuti- 
bula mnyamata yemwe ankamuyendetsera boti ndipo 
mnyamata winanso anamuika m’matangadza achitsulo 
n'kumusiya osamupatsa chakudya kwa masiku atatu. 
Anthu awiriwa anapalamula mlandu wogulula kachitsulo 
komangirirapo chingwe chomwe chinali paboti lomwe 
ankayendetsa. Pamene masiku ankapita, anamva mpheke- 
sera yochokera m’mudzi yoti mkazi amene ankakhala ndi 
bwana wakeyo anali wachitatu ndipo anabwera kunyu- 
mbaku atachita kuopsezedwa, monga zinkakhalira nthawi 
zonse. Mkazi wake woyamba komanso wachiwiri anali 
atagona tulo tosadzukanso pansi pa mchenga wapachi- 
lumbachi ndipo miyala inaikidwa kumutu komanso kumi- 
yendo kwa mitumbira yawo. Onse anali atamwalira, anka- 
tero anthuwo, chifukwa chomenyedwa kwambiri ndi 
mwamuna wawo wankhanzayu. Nayenso mkazi watsopa- 
noyu ankakumana nazo zokhoma ndipo Mauki sankafu- 
nika kuchita kufunsa wadera kuti adziwe zimenezi chifu- 
kwa mavuto olembedwa ndi zibakera komanso makofi 
ankaonekera nthawi zonse pankhope ya mkaziyo. 

Mauki anayesetsa kupewa mavuto mmene akana- 
thera, koma kenako anazindikira kuti palibe chomwe 
angachite kuti asamapsetse mtima bwana wakeyo, yemwe 
ankayenda wokwiyakwiya kale. Ankati akakhala chete, 

bwana wakeyu ankayamba kumukuntha n'kumamunena 
kuti ndi wamwano. Akamayankhula, bwanayo ankamu- 
menya ponena kuti safuna anthu olongolola. Akamachita 
zinthu mokhumudwa, ankamuimba mlandu woti akuko- 
nza chiwembu ndipo ankamukonzeratu maganizo amene- 
wo asanafike potuluka m’mazira. Akamachita zinthu 
mwamsangala, ankaimbidwa mlandu woti akumunyogo- 
dola ndipo nthawi zambiri ankamulawitsa chikoti. Bunster 
anali satana weniweni, satana wa asatana. Ngakhale anthu 
am’mudzi anali atatopa naye moti nawonso akanakhala 
atamusowetsa kalekale, kungoti maganizo awo ankasi- 
nthiratu akakumbukira uthenga womwe zombo zitatu zija 
zinalalikira pachilumbachi. Mwinanso zikanakhala kuti ali 
ndi malo oti angathawire, bwenzi atachita zimenezi kale- 
kale. Koma maganizo awo ankabwerera akakumbukira 
kuti kupha mzungu, mzungu aliyense, kukanaitana nkho- 
ndo yomwe ikanasesa anthu ambirimbiri n'kuchititsanso 
kuti mitengo yamtengo wapatali ya kokonati idulidwe. Pa 
nthawi ina anyamata omwe ankayendetsa boti lomwe Bu- 
nster ankakwera anapangana kuti akadzangopeza mpata 
adzatembenuze boti n'kumutayira m’madzi kuti akadzafa 
azidzanena kuti wafa pangozi, koma Bunster anazindikira 
chiwembu chimenechi moti anawaphinya anyamatawo 
n’kupheratu timapulani tonse tomwe ankakonzato tisana- 
phuke n'komwe. 

Koma mosiyana ndi anthu amenewa, Mauki anali 
mtundu wina wa munthu ndipo atazindikira kuti n’zo- 
satheka kuthawa mbuye wakeyu, anaganiza zongodikirira 
kuti adzapeze mpata wabwino. Koma vuto ndi loti mpata 
umenewo sunkapezeka. Bunster ankakhala tcheru nthawi 
zonse. Masana kapena usiku ankayenda ndi mfuti yotche- 
ratchera. Komanso sankalola kuti munthu amudutsire 
kumbuyo moti Mauki anaphunzira mfundo imeneyi atako- 

ng'onthedwa maulendo angapo. Bunster ankadziwa kuti 
akufunika kukhala wosamala ngakhale kwa munthu woo- 
neka ngati womvera komanso wankhope yachitsikana 
ngati Mauki, mwinanso kuposa anthu onse omwe anka- 
khala pachilumba cha Lord Howe. Choncho anawonjezera 
mphamvu pa nkhani yolanga komanso kukhaulitsa 
mnyamata ameneyu. Koma Mauki anapitirizabe kuchita 
zinthu modzichepetsa. Ankalandira mopirira chilango 
chomwe wapatsidwa kwinaku akudikirira kuti nthawi 
yake idzafike. 

Azungu ena onse amene anawagwirirapo ntchito 
ankalemekeza ma tambo ake aja, koma osati Bunster. Po- 
zindikira kuti mlungu uliwonse Mauki ankayenera kula- 
ndira ndudu ziwiri za fodya, Bunster ankapereka nduduzo 
kudzera mwa mzimayi n'kulamula Mauki kuti alandire. 
Ankachita zimenezi pongofuna kumuyabwa basi. Koma 
Mauki sanatekeseke moti anasankha kuti kuli bwino asa- 
mapatsidwe nduduzo. Zangati zomwezi zinkachitikanso 
pa nkhani ya chakudya moti nthawi zina ankakhaula ndi 
njala kwa masiku ambirimbiri. Ulendo wina analamu- 
lidwa kuti apange supu wankhono zomwe zinkapezeka 
pachilumbachi. Kwa maulendo 6, Mauki anakana kwa- 
m'tuwagalu kuchita zimenezi chifukwa nkhono zinali 
tambo kwa iye. Koma zimenezi zinangochititsanso kuti 
amenenyedwe modetsa nkhawa kwa maulendo 6 ndipo 
ulendo uliwonse ankamusiya zovala zake zitatha. Bunster 
ankadziwa kuti Mauki sangagonje pa nkhani imeneyi moti 
nthawi zina maganizo oti angomupha ankamubwerera. 
N’kutheka kuti akanachitadi zimenezi zikanakhala kuti 
angapeze khukhi wina woti azimuphikira. 

Nthawi zambiri Bunster akasangalala, ankadzidzi- 
mutsa Mauki ndi kanthabwala kopweteka kwambiri po- 
mukoka tsitsi lake n'kumuwombetsa kukhoma. Nthawi 

zinanso ankamuwenderera akusuta fodya wake ndipo mo- 
chenjera kwambiri ankachotsa nduduyo pakamwa pake 
n'kuizimitsira pakhungu la Mauki. Bunster ankatchula 
mchitidwe umenewu kuti katemera, ndipo Mauki anka- 
patsidwa katemerayu maulendo angapo pasabata. Ulendo 
wina atakwiya kwambiri, Bunster anakhadzula mphuno ya 
Mauki pokoka chigwiriro cha kapu chomwe chinali pa- 
mphuno yake chija ndipo panatsala chiboo chikuyasa- 
mula. 

“Koterokotu ndimaganiza kuti mutu wakowu ndi 
kapu!” anatero Bunster kwinaku akuyang'ana bala ana- 
pangalo. 

Maulendo ena ankagwiritsira ntchito njira zoipa 
kwambiri pokhaulitsa wantchito wakeyu. Khungu la shaki 
limakhala ngati sandipepa, pomwe khungu la ray fish 
limakhala ngati minga. Kunyanja zakum’mwera, anthu 
akumeneko amagwiritsa ntchito zikopa za shaki ngati 
sandipepa pokhula ngombo komanso ngalawa zawo kuti 
zisalale. Koma Bunster anachita kupanga sandipepa wa- 
kewake, osati woti azikhulira ngombo kapena ngalawa 
ayi, koma woti azikhulira anthu. Iye anapanga sandi- 
pepayu pogwiritsa ntchito chikopa cha ray fish. Pofuna 
kuona ngati sandipepayo akugwira bwino ntchito, anamu- 
yeserera pakhungu la Mauki. Iye anatenga sandipepayo 
n’kumuyendetsa kumsana kwa Mauki ndipo sandipepayo 
anakupuliratu chikopa chonse cha pamene anadutsa. Bu- 
nster anasangalala kwambiri ndi zimenezi. Anauzanso 
mkazi wake kuti ayesere n'kuona ngati sandipepayo ali 
bwino pogwiritsa ntchito matupi a anyamata ankayendetsa 
boti aja. Ulendo wina Bunster anaitana nduna zija kuti 
nazonso zidzawongole mikono poyendetsa sandipepayo 
kamodzi kapena kawiri pamatupi a anyamata aja ndipo 
ankawauza anyamatawo kuti azimwetulira sandipepayo 

akamadutsa pakhungu lawo. 

“Tamasekani, tamasekani!” ankatero Bunster anya- 
matawo akukhuluma ndi ululu. 

Mauki ndi amene anasangalala mokwanira ndi sa- 
ndipepa ameneyu moti tsiku silinkadutsa Bunster asana- 
musisite naye. Kwa masiku ambiri tulo sankationa chifu- 
kwa cha ululu womwe unkabwera kuchokera m'malo 
omwe sandipepayo anachotsa khungu lake, ndipo mabala 
amenewo akamapola, Bunster ankayendetsaponso sandi- 
pepa uja. Koma Mauki sanataye mtima. Iye anapitirizabe 
kudikira moleza mtima kuti nthawi yake idzafike ndipo 
anali atakonza kale mapulani a ululu wosaneneka womwe 
ankafuna kuti bwanayo adzakhutire nawo. 

Tsiku lina Bunster anadzuka bwino kwambiri moti 
ankafuna kuimba belu maulendo 7 mutu wa munthu ali- 
yense amene wamuyandikira. Munthu amene anayambi- 
rira kumuchita zimenezi anali Mauki, kenako anavulaza 
mkazi wake uja n'kugogodanso anyamata onse omwe 
ankayendetsa boti lake lija. Pamene nthawi yochita ka- 
dzutsa inkakwana, anaitanitsa khofi wotentha kwambiri 
ndipo kapu ya khofiyo itangofika m’manja mwake anaite- 
mbenuzira kunkhope kwa Mauki. Koma kenako zinthu 
zinasintha. Pamene nthawi inkakwana 10 koloko, Bunster 
anayamba kunjenjemera ndipo itangotha 30 minitsi, thupi 
lake linali litayakiratu moto. Anali malungo ndipo zikuo- 
neka kuti ulendo uno anabwera moopsa kwambiri moti 
anamugoneka pansi. Tsiku linanso linadutsa ndipo thupi la 
Bunster linkangofookerafookerabe moti kenako anaya- 
mba kulephera kudzuka pabedi. Mauki anapitirizabe kudi- 
kira ndipo khungu lomwe linachotsedwa ndi sandipepa uja 
linayamba kupola. Ataona kuti bwana wakeyo watheka, 
anauza anyamata aja kuti akatsuke boti lija bwinobwino. 
Anawauzanso kuti alikonze mokwanira pokonzekera ule- 

ndo. Anyamatawo ankaganiza kuti wanena zimenezi ndi 
Bunster moti anayamba kuchita zimenezi nthawi yomwe- 
yo. Koma Bunster anali atatapatika nawo matenda moti 
sakanatha kuuza munthu zochita. Umenewu unali mwayi 
umene Mauki ankauyembekezera uja, koma anapitirizabe 
kudikirira. 

Kenako bwana wakeyo atayamba kuwongokera, 
Mauki analongedza katundu wake, kuphatikizapo nkonjo 
wa kapu unazulidwa pamphuno pake uja. Anaika zinthuzi 
m'bokosi linalake ndipo kenako analowa m’mudzi n'ku- 
kacheza ndi mfumu komanso nduna zake ziwiri zija. 

“Kodi munthu wamkulu timakhala naye kunoyu 
mumasangalala naye?” anafunsa Mauki. 

Onse anayankha mwachimvano chamavu kuti sa- 
sangalala ndi Bunster ngakhale pang'ono. Nduna zija 
zinayamba kulakatula kuti mzunguyo anawachititsapo 
manyazi maulendo ambirimbiri komanso kuti wakhala 
akuwachitira zinthu zopanda chilungamo maulendo osa- 
werengeka. Nayonso mfumu ija itakumbukira zokhoma 
zimene inakumana nazo, inayamba kugwetsa misozi. Ko- 
ma kenako Mauki anati: 

“Ndiyetu ndithandizeni kuti ndibwerere kwathu. 
Mwanena nokha kuti munthu ameneyu simumufuna. Na- 
nenso ndili kumbali yanu. Choncho ndikufuna kukupe- 
mphani kuti mutenge makokonati okwana 200 kapena 300 
mukawaike muboti lomwe lili kudoko. Mukamaliza ku- 
chita zimenezo muuze aliyense kuti apite kukagona, ndi- 
kufuna kuti nonse masana a lero mugone tulo tofa nato. 
Ndiye muli m'tulomo mukamva munthu akulira, muzi- 
ngokhala ngati simukumva. Ntchito ya inuyo ingokhala 
kugona basi.” 

Atachoka kumeneku, Mauki anapita kukagundana 
mitu ndi anyamata oyendetsa boti aja. Kenako analamula 

mkazi wa Bunster kuti abwerere kunyumba kwa makolo 
ake. Zikanakhala kuti mkaziyo wakana, Mauki akana- 
gwira njakata chifukwa tambo yomwe ankayendera ija si- 
kanamulola kugwira mzimayi. 

Mkaziyo atangochoka, iye analowa kuchipinda kwa 
mbuye wake uja komwe anamupeza akugona. Choyamba 
anachotsa mifuti yomwe inali pambali pa bwana wakeyo 
n’kuiika patali. Kenako anatenga sandipepa uja n'kumu- 
gwira bwinobwino m'dzanja lake ndipo anadzutsa bwana 
wakeyo pomuyendetsa sandipepayo pamphuno moti 
anakupuliratu chikopa cha malo onse amene anadutsa. 

“Munthu wamkulu, pakutsekemera eti?” anatero 
Mauki akupitiriza kuyendetsa sandipepayo mwampha- 
mvu. Ulendo wachiwiri sandipepayo anakolopa mnofu 
wonse wapachipumi cha Bunster ndipo ulendo wachitatu 
anayalula khungu latsaya lonse lakumanja. 

“Tamasekani, tamasekani!” anatero Mauki. 

Mauki anagwira ntchitoyi mosambira m’manja, 
ndipo Akanaka omwe ankagona m’nyumba zawo masana- 
wo anamva “munthu wamkulu” akulira ndipo kulira ku- 
meneku kunachitika kwa maola angapo. 

Atamaliza kugwira ntchitoyi, Mauki anatenga ka- 
mpasi ya boti lija, mifuti yonse komanso zipolopolo za- 
mbirimbiri n'kukazikweza m'boti. Kenako anapita kuka- 
tuta makesi a fodya. Pamene ankalongedza makesiwo mu- 
boti lija, anaona chinthu china chopanda khungu chiku- 
thamanga molowera kudoko kwinaku chikulira. Chitatha- 
manga kamtunda pang'ono, chinthucho chinagwera mu- 
mchenga n'kufulukuta maulendo angapo kufikira pamene 
chinasiya kutakataka. Mauki anacheuka n'kuyang'ana 
chinthucho mozengereza. Kenako anatsika m'boti muja 
n'kupita kukachotsa mutu wa chinthucho. Mutuwo anau- 
kutira bwinobwino n'kuuika pamalo abwino. 

Mauki anachoka pachilumbapa Akanaka onse aku- 
gona tulo tofa nato dzula lili phwe-e, moti anthuwo sa- 
namve pamene boti lija linkasamuka pachilumbachi. Ko- 
manso palibe amene anamuona pamene ankadutsa ku Ysa- 
bel, mpaka kukafika ku Malaita. Mauki anakocheza boti 
lija ku Port Adams ali ndi mifuti komanso fodya wochu- 
luka kwambiri. Palibe munthu winanso yemwe anakhala- 
po ndi fodya wochuluka choncho pa moyo wake. Komabe, 
Mauki ankadziwa kuti akufunika kubisala kuti anzake a 
mzungu yemwe anatenga mutu wake uja asamupeze. Cho- 
ncho anaganiza zomakakhala m’midzi yakutchire moti 
anapita kwa Fanfoa n'kukamulawitsa chipolopolo monga 
malipiro a chipongwe chimene anamuchita pomusintha- 
nitsa ndi fodya. Anawomberanso mafumu ang'ono- 
ang'ono omwe anali pansi pa Fanfoa ndipo anadzilonga 
ufumu n'kumalamulira midzi yonse. Bambo ake atamwa- 
lira, mchimwene wake anayamba kulamulira ku Port 
Adams ndipo midzi yam’tchireyi komanso kugombe kuja 
inakhala ngati ufumu umodzi. Zimenezi zinachititsa kuti 
chilumbachi chikhale chosagonjetseka m'chigawo cho- 
nsecho. 

Chifukwa cha mtopola anachitawu, Mauki ankaopa 
kwambiri boma la Britain, makamakanso Moongleam So- 
ap Company. Ndiye tsiku lina analandira uthenga womu- 
kumbutsa kuti ali ndi ngongole yogwira ntchito zaka 8 ndi 
hafu kukampaniyi. Atamva uthengawu, iye anatumizanso 
uthenga kukampaniyo ndipo kenako mzungu wina ana- 
tulukira. Ameneyu anali mzungu yekhayo mu ulamuliro 
wa Mauki yemwe analowa m'thengo la chilumba cha Ma- 
laita n'kubwerera kwawo adakali moyo. Mzungu amene- 
yu anabwerera atatenga madola 750, omwe anali ngati 
malipiro ofanana ndendende ndi kugwira ntchito zaka 8 
ndi hafu komanso ngati malipiro a mifuti komanso fodya 

yemwe anaba pothawa paja. 

Tsopano Mauki sankalemeranso mapaundi 110 
okha. Mimba yake inali itabalanabalana n’kupanganso mi- 
mba zina zitatu. Iye anali atakwatira akazi 4 komanso anali 
ndi zinthu zambirimbiri monga mifuti, nkonjo wakapu 
yatchaina uja komanso mulu wa zigaza zabwino kwambiri 
za mitu ya anthu. Koma chinthu chapamwamba kwambiri 
kuposa zonsezi chinali chigaza china chomwe chinali chi- 
tauma bwino, chatsitsi looneka mwagolide komanso nde- 
vu zachikasu. Chigaza chimenechi anachikutira munsalu 
yabwino kwambiri ya lava-lava. Mauki akamapita kuka- 
menya nkhondo ndi midzi yomwe inali kutali kwambiri 
ndi ufumu wake, ankatulutsa chigaza chimenechi, ndipo 
ali yekha m'nyumba yake yachifumu, ankagwira chiga- 
zacho m’manja n'kumaganizira zokhoma zomwe anaku- 
mana nazo pa moyo wake. Zikatero, anthu am”midzi yake 
ankachita mantha chifukwa chigaza chimenechi chinkao- 
nedwa kuti ndi mutu wa satana wa asatana onse pachi- 
lumba cha Malaita, ndipo kukhala ndi chigaza chimenechi 
unali umboni wakuti Mauki ndi chilombo cha munthu. 

